Bakdabak

Bakdabak iyâ arèya sala sèttong jhâjhân kona khassa orèng Prenduwân, Songennep, Madhurâ, sè otamana èkaghâbây ḍâri camporan teppong kanji, teppong dhrighu, bân jhukok'-sè otamana jhuko' tengghiri. Jhâjhân rèya andi' tekstur sè para' paḍâah so cirèng, tapè lebbi abâu jhukok bân lebbi pajhât bân ghunyè'. Bakdabak andi' pan-saponapan varian, èantarana bakdabak ghuring sè paḍâ bân cirèng, bakdabak burbur sè èkukus bân èmassa' eyattassa dâun gheddhâng, bân bakdabak mudzakkar sè andi' bentu' bân tèkstur paḍâ bân pempek lenjer èpèpès. Bakdabak biyasana èkakan abhâreng cèngi pettès khas Prenduwan sè bânnya' rassa cèlo', peddhis, accèn, bân manès. Selaèn dhâddhi jhâjhân kasennengan è kennangan asalla Prenduwân, Bakdabak kèya èkennal loas èḍâlem masyarakat Madhurâ umumma.

 Bahan-Bahanna 
Bahan otama sè èkaparlo kaangghuy aghâbây bakdabak iyâ arèya teppong kanji, sakoni' teppong dhrighu otabâ teppong palotan. Sombherra protein sè èghunaaghi iyâ arèya dhâghing jhuko' tengghiri (Scomberomorus) otabâ jhoko' kocol (Secutor insidiator) sè èpaalos bân tellor ajâm. Ghâbây mangembâng bisa aghunaaghi baking powder. Plappa sè biasanah èghunaaghi iyâ arèya bhâbâng potè, bhâbâng mèra, bân bujâ. Bahan tambâ'ân cèngi dhulit khas Madhurâ èghâbây ḍâri cabbhi lètè', pettès Madhurâ, cooka Madhurâ, ranti, tor tambâân bujâ bân ghuleh kaangghuy aberri' rassa peddhis, cèlo', bân manès.

 Carana Amassa' 
Carana amassa' bakdabak èmolaè sareng anowap jhuko' sampè' massa', lajhu dhaghingnga èpalaèn bân èpaalos. Dhâghing jhukok' jarèya epacampor ghân sakoni dâ' teppong, lajhu ètambâi bahan sè bisa marobhuk jhâjhân bân sakoni' teppong dhrighu otabâ teppong plotan. Sakabbhina hanbahan èghâluy sampè' abentu' adhunan, lajhu plappa sè la marèh èpaalos èpamaso' bân èghulek sampè' acampor rata. Marèna jarèya, tellor masoaghi ghân ni'-sakoni' sambi terros èghâluy sampè' camporranna rata.

Sombher